Sini

**Sini** (*[[Igilisi]]: Sydney*) o se a'ai o Ausetalia, ma le laumua o Niu Saute Uelese (*[[Igilisi]]: New South Wales, NSW*). E tu lea a'ai i le talafatai i sasae o Ausetalia, ma o  si'omia i mauga tetele i le itu i matu, sisifo, ma saute. O le umi ma lautele o Sini e tusa ma le 80km. E 658 le aofa'i o pitonu'u i le a'ai, o lo'o vaevaeina i itumalo e 33. I le Iuni 2023, sa o'o le faitau aofa'i o tagata i le 5,450,496, e tusa ma le 66% o tagata i totonu o Niu Saute Uelese. O igoa tauvala'au a Sini e aofia ai le "Emerald City" ma le "Harbour City".

Sa muamua ona nonofo Tagata Apoliki i le itulagi lenei. O aiga tetele sa auai ai le "Darug", "Dharawal", ma le "Eora". I le 1770, sa fa'ailoga e le tagata su'esu'e o "James Cook" le eria lea. O le malaga muamua a tagata Europa i Ausetalia sa tupu i le 1788, ma o latou sa fa'avae ai le Kolone o "Sini", e nonofo ai pagota. Mai le fa'aiuga o le Taua Lona Lua a le Lalolagi, sa oso le femalagaiga tele se'ia o'o i le taimi lenei. E tusa ma le 40% o tagata i Sini sa fanau i atunu'u i fafo, o le tele o ia tagata e omai mai Saina, Initia, Peretania, Vietnam, ma Filipaina.

E lavea Sini ma a'ai e sili ona taugata i le lalolagi. Ae peita'i, e auai fo'i i vaega o a'ai e pitoisili ona lelei mo le olaga a tagata.

E malosi le tamaoaiga o Sini, ma fa'apitoa vaega o Aoga, Tupe, ma Turisi. O le Iunivesite o Sini ma le Iunivesite o NSW e tulaga 18 ma 19 i le lalolagi.

Sa talimalo Sini i ta'aloga tetele e pei o le Olimipeka 2000, "Rugby World Cup" 2003, ma le "FIFA Womens World Cup" 2023. E sili ma le tasi miliona o tagata e malaga fa'aturisi i tausaga uma. O fa'ailoilo a Sini e aofia ai le "Sydney Harbour Bridge", "Sydney Opera House", "Royal National Park", ma le "Blue Mountains". O le malae va'alele "Kingsford Smith" o se vaega e sili ona pisi i le lalolagi.

## Talafaasolopito
### Tagata muamua o le pitonu'u

O tagata Apoliki na muamua ona o'o i le pitonu'u nei ua ta'u o Sini. Sa malaga mai i latou mai Asia ma Ausetalia i matu. I le taimi ae le'i taunu'u tagata Peretania, sa iai i le va o le 4,000 ma le 8,000 tagata i le itulagi nei.

Sa fa'aoga e tagata le faigafaiva, tulimanu, ma le aoina o laau e fafaga ai a latou tagata a nuu. Sa tele ina latou faaogaina o meafaigaluega ma auupega. E ese foi teuga o latou tino, lauulu, siva, ma pese. Sa malosi le latou faatuatua i aitu, totema, ma tua'a. I isi taimi, na masani ona potopoto faatasi tagata mai ituaiga eseese ma gagana eseese pe a auai i isi sauniga tetele. Na latou faaoga taimi ia e toe fesootai ai ma aiga, fai fa'aipoipona a tagata, ma le fa'atauina o mea.

O tagata muamua mai Peretania sa latou tusia i lalo le upu "Eora", o se upu Apoliki o lona uiga o le "mai lenei nofoaga", po'o le "tagata". O vaega tetele o tagata Eora o le "Dharug" (Darug), o loʻo nonofo i le itu i uta mai Parramatta aga'i atu i le Blue Mountains, ma tagata "Dharawal" i le itu saute o Botany Bay. O gagana "Darginung" ma "Gundungurra" sa tautalagia i tua'oi o le pitonu'u.

O le feiloaiga muamua a tagata Apoliki ma tagata Peretania na tupu i le 29 Aperila 1770. I lea aso na o'o ai le Lutena James Cook i Botany Bay ma fetaui ma le vaega Apoliki e taua o le "Gweagal". Na fetaua'i tagata e toa lua mai le vaega Apoliki ma le kulupu a James Cook, ma i'u ai i le fanaina ma lavea ai se tasi o se tagata Apoliki. Sa nofo James Cook ma lana auva'a mo se vaiaso e tasi. Na aoina e i latou laau mo sailiga saienisi, ma fai fo'i su'esue'ga o le pitonu'u. Sa taumafai e James Cook ona fesootai ma nu'u Apoliki, ae le'i mafai.

### Nu'u mo le Ta'usala (1788-1840)

I le senituri 18, sa lafo ai e Peretania tagata ta'usala i latou kolone i le konetineta o Amerika. Sa fouvale kolone ia i le tausaga 1776 ma gata i le faia'ina o Peretania i le 1783. O le leiloaina o nofoaga i Amerika o le fa'aosofiaga lea e fa'atuina se kolone fou i Botany Bay. Na faimai tagata lagolago e lelei le tulaga o le pitonu'u lea e faavae ai fa'anaunauga o Peretania i le itulagi a Asia. Na finau fo'i latou i le tele o vaomatua e fau ai va'a tau tetele.

I le tausaga 1788, sa taunuu ia va'a e 11 i Botany Bay. E sili ma le 1,000 tagata sa malaga i luga o va'a ia, e aofia ai le 736 tagata ta'usala. E le'i umi ae toe sifi le auva'a i lesi pito latalata e ta'u o le "Sydney Cove". O ina na fa'atu ai le kolone o le Niu Saute Uelese (NSW). O le kapeteni o le auva'a, o Arthur Phillip, na avea ma Kovana a le kolone. Sa lelei le tulaga saogalemu o "Sydney Cove", mo vai mama e feinu ai, male puipuiga saogalemu o va'a.

## Fa'asinomaga